I juli i fjor passerte 76 038 biler gjennom bompengeringen i Bergen. 1. juli i år gikk prisen for en en passering i Bergen opp fra 15 til 25 kroner før rabatt, etter rabatt fra 9 til 20 kroner.

Prisøkningen har ikke medført at mange har parkert bilen.

SKAL NED

Da byrådspartiene Høyre, KrF og Frp søkte regjeringen om å heve takstene i bompengeringen i fjor, argumenterte de med at økningen ville virke trafikkbegrensende.

De støttet seg på utredninger fra Statens vegvesen og egen fagetat. En stans i trafikkøkningen i Bergen er en forutsetning for å få utløst årlige statlige belønningsmidler til blant annet byggingen av Bybanen.

Ferske tall fra Statens vegvesen viser at det i juli i år passerte daglige 74 572 biler gjennom bompengeringen. Det er bare 1466 biler færre enn i fjor, nedgangen er på 1,93 prosent.

Men nedgangen er ikke større enn at den er godt innenfor «normal variasjon» slik denne oversikten viser.

Et annet sentralt spørsmål er om sentrumsrettet trafikk har gått ned. Svaret er ja, litt mer. Nedgangen på 1722 biler tilsvarer 5,14 prosent. I juli i fjor passerte 33 494 biler bompengeringen hver dag på vei mot sentrum, mot daglige 31 772 biler i juli i år.

I bompengesøknaden vises en graf over hvordan trafikkutviklingen i Bergen blir dersom taksten økes til 25 kroner per passering.

TI PROSENT NED

I søknaden går det frem at takstøkningen vil medføre at en av ti biler forsvinner i 2013. Deretter vil veksten være en prosent i året frem til 2025.

Søknaden henviser til er «fasiten» i et 30 sider langt notat BA har fått innsyn i. Modellene viser faktisk et sprik i trafikknedgangen fra 8 til 18 prosent i 2013.

Så langt tyder altså lite på at reduksjonen blir i nærheten av det fagekspertene har spådd. Også i regjeringsapparatet er man overrasket over tallene BA bringer frem.

– Jeg hadde trodd at en dobling av bompengene ville bety en større nedgang i Bergen. Samtidig vet vi at dette også en nedgang i bilbruken forutsetter at man har et tjenelig kollektivtilbud, sier Sigrid Handegard.

STOR BETALINGSVILJE?

Samferdselsminister Marit Arnstad sin politiske rådgiver vil gi doblingen av bompenger mer tid før hun vil si mer om prisøkningen har hatt ønsket effekt.

– Det kan jo også tenkes at man rett og slett har en stor betalingsvilje for å kjøre bil, slik vi ser at man har i Rogaland, sier Handegard.

– Hvis trenden er lik utover høsten og vinteren, vil det gi konsekvenser for belønningsordningen?

– Målene som Bergen kommune og regjeringen ble enige om må nås. Veksten i persontrafikk må tas med kollektivtrafikk. Dersom dette ikke skjer må vi finne ut hva som skal til for å nå dette målet, sier Handegard.

Leder for byutviklingskomiteen Dag Skansen sier at han har vært skeptisk til prognosene som har versert, selv om han antar det blir en sterkere reduksjon i løpet av høsten.

– Jeg tror de fleste vil tilpasse seg prisen og at økningen ikke vil ha en veldig stor effekt. Men vi politikere må stole på de prognoser fagekspertisen gir oss, sier han.

RUSHTIDSAVGIFT UTEN EFFEKT?

Skansen tror at trafikkreduksjon i Bergen bare kan oppnås gjennom et bedre kollektivtilbud, kombinert med ringveier. Han mener også at om det skulle vise seg at doblingen av bompengen ikke gir effekt, er dette også et tegn på at rushtidsavgift heller ikke vil få en den store effekten de rødgrønne partiene har påstått.

– Med mindre denne prises betydelig høyere en den økningen vi nå har sett.

Han poengterer at doblingen av bompengene ikke har vært en ønsket utvikling eller for å utelukkende avvise trafikk.

– Den er et nødvendig onde for å etablere bedre kollektivtilbud og finansiere satsingen på Bybanen, gang- og sykkelveier. Det er dette som skal redusere bilbruken, ikke prisen på bompasseringene, avslutter Skansen.